BEAUTY ร่วงเกือบ 5% หลังผู้ถือหุ้นใหญ่ขายบิ๊กล็อตต่ำกว่ากระดาน
BEAUTY ร่วงเกือบ 5% หลังผู้ถือหุ้นใหญ่ขายบิ๊กล็อตต่ำกว่ากระดานล่าสุด ณ เวลา 10.27 น. ราคาอยู่ที่ 11.60 บาท ลบ 0.60 บาท หรือ 4.92% สูงสุดที่ 11.90 บาท ต่ำสุดที่ 11.30 บาท มูลค่าซื้อขายที่ 3.72 ล้านบาท
16 พ.ย. 2559

ผู้สื่อข่าวรายงานว่า ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUT ณ เวลา 10.27น. ราคาอยู่ที่ 11.60 บาท ลบ 0.60 บาท หรือ 4.92% สูงสุดที่ 11.90 บาท ต่ำสุดที่ 11.30 บาท มูลค่าซื้อขายที่ 3.72 ล้านบาทขณะที่ดัชนีตลาดหุ้นไทยโดยรวมบวก 0.54 %

โดยปัจจัยที่ส่งผลให้ราคาหุ้น BEAUTY ปรับตัวลดลงคาดว่ามาจากการที่ นายสุวิน ไกรภูเบศ ประธานเจ้าหน้าที่บริหารและผู้ถือหุ้นรายใหญ่ของบริษัท และนางธัญญาภรณ์ ไกรภูเบศ กรรมการและผู้ถือหุ้นรายใหญ่ของบริษัทได้ดำเนินการขายหุ้นสามัญเดิมในบริษัทของตนในวันนี้ (16 พ.ย.) โดยนายสุวิน และนางธัญญาภรณ์ ได้ขายหุ้นในจำนวนรวมกัน 300 ล้านหุ้น คิดเป็น 10% ของทุนจดทะเบียนชำระแล้วของบริษัท แก่ผู้ลงทุนในประเทศและจากต่างประเทศ
อนึ่งเช้านี้พบรายการบิ๊กล็อต BEAUTY  72 รายการ จำนวน 300 ล้านหุ้น มูลค่าซื้อขาย 3.30 พันล้านบาท เทรดราคาเฉลี่ย 11 บาท/หุ้น
อย่างไรก็ตาม บริษัทชี้แจงว่าการขายหุ้นของผู้ถือหุ้นทั้งสองรายครั้งนี้ มีวัตถุประสงค์หลักเพื่อเพิ่มฐานผู้ลงทนประเภทสถาบันและเพื่อให้ฐานผู้ถือหุ้นของบริษัทมีการกระจายตัวที่เหมาะสมยิ่งขึ้น โดยภายหลังจากการขายหุ้นของผู้ถือหุ้นเดิมครั้งนี้ จะทำให้บริษัทมีสัดส่วนนักลงทุนสถาบันต่างประเทศและนักลงทุนสถาบันไทยคิดเป็นประมาณ 35% และ 21% ของ Free Float ของบริษัทตามลำดับ โดยมีบล.ภัทร เป็นผู้จัดการการจัดจำหน่ายและรับประกันการจำหน่าย